ПРИЛОЖЕНИЕ 2

П Р А В И Л Н И К

за работа на Научния съвет на ИФТТ при БАН

(Проектно предложение)

Научният съвет (НС) на Института по физика на твърдото тяло (ИФТТ) при БАН изпълнява своите функции в съответствие със Закона за развитие на академичния състав в Република България и Правилника към него, Устава на БАН и Правилника за дейността, устройството, управлението и вътрешния трудов ред на ИФТТ при БАН.

Чл.1. (1) НС се свиква от Председателя на НС, от Директора на ИФТТ или по искане на една пета от членовете на НС.

1. Заседанията на НС се провеждат с периодичност един път месечно, всеки втори четвъртък на месеца, освен ако обстоятелствата налагат друго. Заседанието трябва да бъде насрочено не по-късно от една седмица след решението, респективно искането, по предходната алинея.
2. Съобщението за свикване на заседание на НС следва да съдържа дата, час и място на провеждане на заседанието, предварителен дневен ред и информация по чия инициатива се свиква заседанието. То се разпраща по електронната поща до всички членове на НС и се закача на публично място в Института най-късно една седмица преди датата на заседанието, освен при обстоятелствата от ал.8 и ал.9 от Чл. 1. При невъзможност за присъствие на заседание на НС, членовете са задължени да уведомят Ръководството на НС, освен в случаите на болнични, отпуск и командировка.
3. Предварителният дневен ред се подготвя от свикващият заседанието.
4. Директорът на ИФТТ организира уведомяване срещу подпис на всички членове на НС за предстоящото заседание.
5. Всички материали, които ще се разглеждат на заседанието на НС се депозират не по-късно от 2 дни преди заседанието в Деловодството на ИФТТ. Депозираните документи стават достъпни онлайн с ограничен достъп само за членовете на НС. Доклади, спешни информации и проблеми, които са предмет на точка „Доклади на Директора“ ~~при възможност~~ също са достъпни онлайн.
6. Един ден преди заседанието на НС ръководството на НС предоставя на членовете на Съвета подробен дневен ред на заседанието, както и съгласувано с ръководството на ИФТТ, проект за решения по отделните точки, в случай, когато това се налага.
7. По изключение могат да се свикват извънредни заседания, като времето за уведомяване на членовете на НС е не по-малко от 24 часа преди часа на заседанието.
8. В случай на извънредно положение и други форсмажорни обстоятелства, НС на ИФТТ-БАН провежда по неотложни въпроси дистанционни заседания чрез обсъждане и гласуване посредством технически средства. (Реш. 20, от Допълнение към Протокол N1, 01.04.2020 г.)

Чл.2. (1) Заседание на НС може да започне, ако в залата присъстват повече от половината членове от списъчния състав на Научния Съвет.

1. В началото на заседанието се проверява и протоколира наличието на необходимия кворум, като НС взема решение за редуциране на своя състав в съответствие с нормативните разпоредби, което също се протоколира.
2. Членовете на НС могат да напускат заседание на НС след като уведомят председателстващия заседанието. При всякакви промени в състава на присъстващите се прави проверка на кворума, която се протоколира.
3. Ако броят на присъстващите в залата членове ~~на НС~~ спадне под необходимия кворум, заседанието се прекратява.
4. Решенията на НС се вземат с явни или тайни гласувания, като явните гласувания са обикновени и поименни. Явните гласувания стават поименни след предложение на член на Съвета и гласуване от НС.
5. По изключение, когато се налага, вземане на срочни решения от НС може да става по електронната поща или онлайн платформи, между две редовни заседания на НС, като това се отразява в протокола на предишното заседание на НС.

Чл.3. (1) За заседанията на НС се води протокол, който следва правилно да отразява разглежданите въпроси и взетите решения, за което е отговорно ръководството на НС.

1. След заседанието Протоколът се изпраща до членовете на НС, които имат право да вземат отношение и да направят корекции по него най-късно до 2 работни дни.
2. Протоколите от заседанията на НС се огласяват като се изпращат по електронната поща до всички служители на Института.
3. Протоколите от заседанията на НС, заедно с другите материали от заседанията, се съхраняват и обработват в съответствие с правилата за документооборота и работата с архивни документи в ИФТТ-БАН.

Чл.4. (1) Всяко заседание на НС започва с приемане на дневен ред, въз основа на предварително огласения такъв.

1. Други промени в предварително огласения дневен ред се обсъждат и приемат въз основа на мотивирани предложения на членове на НС. НС може да отложи разглеждането на такива предложения за следващото заседание, ако прецени, че представените на НС допълнителни документи са недостатъчни или несвоевременно представени.

Чл.5. (1) При приемане на дневния ред или по време на самото заседание НС може да вземе решение за часа за закриване на заседанието.

1. В противен случай се заседава до изчерпване на дневния ред, но не повече от два часа. В такъв случай, ако някои точки от приетия в началото дневен ред не бъдат изпълнени, те остават автоматично за първи точки от дневния ред на следващото заседание.
2. В изключителни случаи Председателстващият има право да прави мотивирано предложение за продължаване на заседанието, което се гласува заедно с продължителността.
3. Почивка се обявява след продължителност на заседанието от два часа.

Чл.6. (1) Заседанията на НС се водят от неговия Председател или, по негово мотивирано писмено или протоколирано разпореждане, от Заместник-председателя на Съвета, а ако последният отсъства – от Директора на ИФТТ.

1. Материалите за обсъждане по всички точки от дневния ред се представят на Научния секретар на Съвета.
2. При желание да участва в дискусиите по определени въпроси, Председателят на НС може временно да възложи ръководството на съответната част от заседанието на Заместник-председателя на Съвета.
3. Протоколът на заседанието на НС се води от Технически секретар, избран от НС с явно гласуване. Техническият секретар трябва да бъде служител на ИФТТ.

Чл.7. (1) Заседанията на НС са открити по всички точки от дневния ред, освен когато по някои от тях определени нормативни документи не разрешават това.

1. Точките от дневния ред, по които има ограничение за свободно присъствие на гости, се планират в началото или края на заседанието и се огласяват предварително. След приемане от НС на дневния ред, Председателстващият е задължен да осигури спазването на графика на заседанието, с оглед да се осигури възможност за участието на гости в него.
2. При необходимост НС може да вземе специални решения за начина, по който се осигурява откритостта на заседанията. Тези решения се огласяват.

Чл.8. (1) Изказване по време на заседание на НС, по какъвто и да е повод, може да се прави само след предоставяне на думата от Председателстващия заседанието. Второ изказване на един и същи член по всеки дискутиран въпрос се разрешава по изключение.

1. По процедурен въпрос, свързан с реда на провеждане на заседанието, думата се предоставя незабавно, освен когато НС се намира в процес на гласуване.
2. Процедурни предложения на членове на НС незабавно се подлагат на гласуване, като се спазва следният ред:
	1. предложение за прекратяване на заседанието;
	2. предложение за отлагане на заседанието;
	3. предложение за обявяване на почивка;
	4. предложение за отлагане на разискванията по обсъждания въпрос;
	5. други процедурни въпроси.
3. По предложение на Председателя или член на НС Съветът може да ограничи броя или времето за изказване по определен въпрос.

Чл.9. (1) Гости на заседание на НС могат да се изказват само по изключение, след като получат думата.

(2) Съгласно Приложение 3 към Правилника на ИФТТ, Почетните членове са почетни членове на Научния Съвет, без участие в гласуването.

Чл.10. (1) Председателстващият заседание на НС е длъжен да осигурява деловото му протичане, поддържането на реда и спазването на академичния тон. За целта той има право:

1. Да отнема думата на изказващ се по определен въпрос, при отклоняване от темата, при изказване по-дълго от 5 мин. или нарушаване на чл. 8 ал. 1 от този Правилник;
2. Да отнема думата на членове на НС и гости на заседанието при нарушаване на дневния ред, както и при нарушаване на академичния тон, при грубости, нападки и лични обиди към присъстващи и неприсъстващи на заседанието лица.
3. Да предлага на НС да вземе решение да бъде отстранен от залата член на Съвета или гост на заседанието, който с поведението си пречи на работата на Съвета.

(2) Всеки член на НС може да направи по време на заседание на Съвета мотивирано предложение към председателстващия заседанието да вземе мерки за делово протичане на заседанието в съответствие с предходната алинея.

*Правилникът е приет на заседание на Научния съвет на ИФТТ: Решение 7 от Протокол № 5, дата - 09.07.2020 г.*